Elevul medaliat cu aur, Vlad Titus Spătaru, a obținut locul I cu punctajul maxim, fiind singurul elev din țările cu statut oficial la balcaniadă cu această performanță.
Din cei 6 elevi, doar unul este de la o școală de stat. Ceilalți 5 elevi provin de la aceeași școală privată din București.
România s-ar plasa în primele 3 din 22 de state participante în total, după cum estimează profesorul Cătălin Gherghe de la Facultatea de Matematică și Informatică a Universității din București (FMI-UB), lider de echipă. Clasamentul încă nu a fost publicat de organizatori, potrivit lui Gherghe. „Echipa este în continuă schimbare, se schimbă generațiile. Trei copii care au fost anul trecut și acum doi ani la olimpiadă nu mai sunt în echipă. Sunt la Harvard, Princeton, Cambridge. Cel puțin alți doi copii sunt la prima participare a lor la seniori – cei care au luat bronzul și un argint”, a spus Gherghe. „Față de anul trecut, credem că subiectele au fost mai dificile. Anul trecut au fost mulți care au făcut 30 de puncte (3 probleme), anul acesta sunt mai puțini”, remarcă profesorul, decan la FMI-UB. „Și la ultima problemă – copiii noștri au făcut-o, este una dificilă. Avem copii foarte pregătiți, foarte buni. Dar se vede schimbarea de lot”, a adăugat Gherghe pentru Edupedu.ro.
Profesorul a mai spus că elevii români au obținut cele mai mici punctaje la problema cu numărul 2, chiar propusă la olimpiadă de profesori români. „Ironia sorții”, a comentat acesta, care a ținut să precizeze că „elevii noștri știu foarte multă matematică, matematică de top de clasele a XI-a și a XII-a și chiar de facultate. S-a observat acest lucru la ultima problemă”.
Iată elevii români olimpici și rezultatele lor: medalie de aur: Vlad Titus Spătaru (locul I cu punctajul maxim, adică 40 de puncte) de la Liceul Internațional de Informatică București (ICHB); medalii de argint: David-Andrei Anghel de la Liceul Internațional de Informatică București; Andrei Chiriță de la Colegiul Național de Informatică Tudor Vianu București; Pavel Ciurea de la Liceul Internațional de Informatică București; Aida Mitroi de la Liceul Internațional de Informatică București – medalie de bronz: Andrei Vila de la Liceul Internațional de Informatică București.